**Payettejoki** on noin 134 kilometriä (83 mailia) pitkä joki Yhdysvalloissa Idahon osavaltiossa. Se saa alkunsa osavaltion keskiosien vuoristoissa ja laskee Snakejokeen osavaltion länsirajalla. Snakejoki on edelleen Columbiajoen sivujoki. Nimensä Payettejoki on saanut Francois Payettelta, North West Companylle työskennelleeltä turkiskauppiaalta.

Joen valuma-alue on noin 8 392 km2. Keskimääräinen virtaama vuosina 1935–2005 Payetten mittauspaikalla ennen joen laskemista Snakeen oli 84,2 m3/s. Suurin mitattu virtaama on 906 m3/s (2. tammikuuta 1997) ja pienin 0,5 m3/s (25. kesäkuuta 2001).

Cascaden pato ja tekojärvi joen pohjoishaarassa.
Jokeen ja sen sivujokiin on rakennettu kolme patoa joen virtauksen säätelemiseksi keinokastelua, karjanhoitoa, tulvimisen ehkäisyä ja sähkön tuotantoa varten. Black Canyon Diversion -pato sijaitsee Emmettin koillispuolella alueella, jossa joki laskeutuu vuoristosta. Cascade-pato on joen pohjoisessa sivuhaarassa ja Deadwood-pato joen eteläisen sivuhaaran Deadwoodin sivujoella. Marraskuussa 2012 Boise- ja Payettejokien alueella toimivan kastelujärjestelmän arvioitiin tuottavan vuodessa 1 181 miljoonan dollarin arvosta maataloustuotteita, 31 miljoonan arvosta vapaa-ajan toimintaa ja 13 miljoonan arvosta sähköä sekä ehkäisevän 171 miljoonan edestä tulvavaurioita.

Joen kulku
----------

Joki lasketaan alkavaksi sen pohjois- ja etelähaarojen yhtymäkohdasta Sawtoothvuorilla Banksin kylässä. Joki virtaa etelälounaaseen ja noin 20 kilometrin jälkeen Horseshoe Bendin kaupungissa kääntyy länteen ja virtaa Black Canyonin tekojärveen. Tekojärven jälkeen joki virtaa lounaaseen ja Emmettin kaupungin jälkeen kääntyy luoteeseen. Joki laskee Idahon ja Oregonin rajalla kulkevaan Snakejokeen Payetten kaupungin luoteislaidalla.

Sawtoothvuorilta alkunsa saavista joen kahdesta päähaarasta pohjoinen on noin 180 kilometriä pitkä, ja sen alkulähteet ovat noin 1 850 metrin korkeudella merenpinnasta. Eteläisen sivuhaaran alkulähteet ovat noin 2 690 metrin korkeudella merenpinnasta.

Kalasto
-------

Joen suun ja Black Canyonin padon välillä joessa on havaittu seuraavia kalalajeja vuodesta 1990 alkaen tehdyissä tutkimuksissa:

* Aurinkoahven (*Lepomis gibbosus*)
* Ictalurus punctatus
* Isobassi (*Micropterus salmoides*)
* Kelta-ahven (*Perca flavescens*)
* Kirjolohi (*Oncorhynchus mykiss*)
* *Lepomis macrochirus*
* Pikkubassi (*Micropterus dolomieu*)
* *Pomoxis annularis*
* *Pomoxis nigromaculatus*
* *Prosopium williamsoni*
* *Pylodictis olivaris*

Black Canyonin padon jälkeen joessa on havaittu lisäksi taimenta.

Lähteet
-------

1. 1 2 3 4 5  Feature Detail Report for: Payette River U.S. Geological Survey. Viitattu 12.5.2017. (englanniksi)
2. ↑  TNM Elevation (Koordinaatteina käytetty GNIS:n antamia desimaali-koordinaatteja kuuden desimaalin tarkkuudella.) *viewer.nationalmap.gov*.  Arkistoitu 8.10.2016. Viitattu 12.5.2017. (englanniksi)
3. 1 2 3  Water Resources Data, Idaho, 2005 Volume 1. Surface Water Records: Snake River basin between Lowman and Anatone (includes Payette, Weiser, Salmon River basins) (pdf) (Sivu 322) U.S. Geological Survey. Viitattu 12.5.2017. (englanniksi)
4. ↑  The Story of the Boise Project (pdf) U.S. Department of the Interior, Bureau of Reclamation. Viitattu 11.5.2017. (englanniksi)
5. ↑  Feature Detail Report for: North Fork Payette River U.S. Geological Survey. Viitattu 8.5.2017. (englanniksi)
6. ↑  Feature Detail Report for: South Fork Payette River U.S. Geological Survey. Viitattu 8.5.2017. (englanniksi)
7. ↑  Payette River (Snake River to Black Canyon Reservoir) Idaho Fish and Game. Viitattu 14.5.2017. (englanniksi)
8. ↑  Payette River (Black Canyon Reservoir to South Fork) Idaho Fish and Game. Viitattu 14.5.2017. (englanniksi)